section_heading: Radnja
paragraph_text: U budućnosti, Hurley je postao poznat kao jedan od "Oceanicove šestorke" nakon što je uspio pobjeći s otoka, ali o svemu što se dogodilo šuti u javnosti. Uskoro ga počinju proganjati priviđenja Charlieja. Šokiran, on bježi sa svojim autom Camarom, ali ga ubrzo uhiti losanđeleska policija. Hurleyja ispituje bivši parter Ane Lucije Cortez (Michelle Rodriguez), detektiv "Big" Mike Walton (Michael Cudlitz), a on mu laže da nikad nije upoznao Ana Luciju. Ubrzo nakon toga, gledajući u veliko ogledalo u sobi za ispitivanje, Hurley ponovno doživi halucinaciju Charlieja koji pliva i koji naizgled razbija staklo, a voda poplavi prostoriju. Uskoro se Hurley samostalno prijavljuje u mentalnu bolnicu Santa Rosa gdje ga posjećuje Matthew Abaddon (Lance Reddick) koji tvrdi da je odvjetnik tvrtke Oceanic Airlines. Kada ne uspije dokazati da je on zbilja osoba za koju se predstavlja, upita Hurleyja da li ima još preživjelih na otoku. Nakon toga Hurley doživljava novu viziju Charlieja u kojoj mu ovaj govori da ga "oni" trebaju. U konačnici Hurleyja posjećuje i Jack koji razmišlja o tome da počne puštati bradu. Želi se uvjeriti da Hurley nikome neće reći tajne Oceanicove šestorke. Hurley mu se ispriča što je otišao s Lockeom i inzistira na tome da se vrate na otok, ali Jack to nikako ne želi (čime se pokazuje da se radnja ovih događaja u budućnosti odvija prije opisanih događaja iz finala treće sezone).